Endelig rapport fra høringskonsulenten (1)

Sag M.9409 — Aurubis/Metallo Group Holding

(EØS-relevant tekst)

(2020/C 224/05)

1. Den 14. oktober 2019 (2) modtog Kommissionen en anmeldelse af en planlagt fusion, hvorved Aurubis AG (»Aurubis«) erhverver enekontrol, jf. artikel 3, stk. 1, litra b), i Rådets forordning (EF) nr. 139/2004 (3) (»fusionsforordningen«), over hele Metallo Group Holding N.V. (»Metallo«) (»den anmeldte transaktion«). I denne endelige rapport benævnes Aurubis og Metallo under ét »parterne«.

2. Den 19. november 2019 vedtog Kommissionen en afgørelse om at indlede proceduren efter artikel 6, stk. 1, litra c), i fusionsforordningen.

3. Den 10. december 2019 blev der efter anmodning fra Aurubis bevilget en forlængelse på ti arbejdsdage i henhold til fusionsforordningens artikel 10, stk. 3, andet afsnit, første punktum.

4. Den 11. februar 2020 vedtog Kommissionen en klagepunktsmeddelelse. Klagepunktsmeddelelsen blev formelt meddelt Aurubis den 12. februar 2020 (4), og Aurubis blev indrømmet en frist til at fremsætte sine bemærkninger indtil den 25. februar 2020. Samme dag blev Metallo underrettet om vedtagelsen af klagepunktsmeddelelsen og muligheden for at fremsætte bemærkninger herom, jf. artikel 13, stk. 2, i Kommissionens forordning (EF) nr. 802/2004 (5).

5. Mellem den 12. og den 24. februar 2020 fik Aurubis adgang til de dokumenter, der var tilgængelige i Kommissionens sagsakter, og via et datarum (6), der blev sat op i Generaldirektoratet for Konkurrence (»GD for Konkurrence«). Jeg har ikke modtaget nogen klage eller anmodning fra parterne om aktindsigt.

6. Den 24. februar 2020 fik én virksomhed adgang til at blive hørt som interesseret tredjepart i denne sag. Den interesserede tredjepart hverken anmodede om eller tilkendegav, at den ville være interesseret i at deltage i den mundtlige høring. Den interesserede tredjepart fik udleveret en ikkefortrolig version af klagepunktsmeddelelsen og en frist for, hvornår den skulle fremsætte sine bemærkninger.

7. Den 25. februar 2020 fremsatte parterne deres skriftlige bemærkninger til klagepunktsmeddelelsen i overensstemmelse med den svarfrist, som Aurubis havde fået. Parterne anmodede om en formel mundtlig høring.

8. Den formelle mundtlige høring fandt sted den 2. marts 2020. Der var ingen proceduremæssige problemer eller klager i forbindelse med høringen.

9. Den 10. marts 2020 blev der indrømmet en forlængelse på ti arbejdsdage i henhold til fusionsforordningens artikel 10, stk. 3, andet afsnit.

10. I udkastet til afgørelse erklæres den anmeldte transaktion ubetinget forenelig med det indre marked og EØS-aftalens funktion.

11. På denne baggrund finder jeg, at alle processuelle rettigheder er blevet overholdt i denne sag.

Bruxelles, den 22. april 2020. Wouter WILS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29) (»afgørelse 2011/695/EU«).

(2) Den vedrører en fornyet anmeldelse fra Aurubis af den anmeldte transaktion efter en indledende anmeldelse af 30. august 2019, som den trak tilbage den 25. september 2019.

(3) Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser (»EF-fusionsforordningen«) (EUT L 24 af 29.1.2004, s. 1).

(4) Om aftenen den 11. februar 2020 blev en (uformel) forhåndsmeddelelse om klagepunktsmeddelelsen og følgeskrivelsen sendt til Aurubis' advokater.

(5) Kommissionens forordning (EF) nr. 802/2004 af 21. april 2004 om gennemførelse af Rådets forordning (EF) nr. 139/2004 om kontrol med fusioner og virksomhedsovertagelser (EUT L 133 af 30.4.2004, s. 1).

(6) Den 19. februar 2020 fik en ekstern rådgiver for Metallo også adgang til datarummet.